Ο **Κώστας Μπαρμπαρούσης** (*Kosta Barbarouses*) γεννήθηκε στις 19 Φεβρουαρίου 1990 στο Γουέλινγκτον. Είναι διεθνής ποδοσφαιριστής από τη Νέα Ζηλανδία, αλλά έχει καταγωγή από την Ελλάδα. Έχει ύψος 1,71 μ. είναι επιθετικός. Το 2007 ήταν μέλος της Εθνικής Εφήβων (Κ-17) της Νέας Ζηλανδίας στο Παγκόσμιο Κύπελλο που διεξήχθη στη Νότια Κορέα. Έχει αγωνιστεί επίσης στην εθνική ομάδα Ελπίδων (Κ-20) και στην Ολυμπιακή ομάδα (Κ-23).

Βιογραφικό
----------

Ο Μπαρμπαρούσης ξεκίνησε να παίζει ποδόσφαιρο στην Μίραμαρ Ρέιντζερς και στη συνέχεια στην ομάδα των Ελλήνων ομογενών Γουέλινγκτον Ολύμπικ. Το 2004 εντάχθηκε στην "Τιμ Γουέλινγκτον", μια ομάδα που ιδρύθηκε εκείνη τη χρονιά με παίκτες από όλες τις ομάδες της πόλης, με σκοπό να συμμετάσχει στο επαγγελματικό εθνικό πρωτάθλημα "New Zealand Football Championship" που επίσης ξεκίνησε τότε. Στην Τιμ έμεινε ως το 2007. Στη συνέχεια, σε ηλικία 17 ετών, υπέγραψε στην Γουέλινγκτον Φοίνιξ, η οποία είναι μία από τις δύο ομάδες της Ν. Ζηλανδίας που μετέχουν στην Α-Λιγκ, το επαγγελματικό πρωτάθλημα της Αυστραλίας. Ήταν ο νεότερος παίκτης του συλλόγου και έκανε το ντεμπούτο του στις 21 Οκτωβρίου 2007, όταν μπήκε ως αλλαγή στο 86΄ στον αγώνα κατά των Σέντραλ Κόουστ Μάρινερς. Στις 18 Ιανουαρίου 2009 πέτυχε το πρώτο του γκολ ως επαγγελματίας ισοφαρίζοντας την Αδελαΐδα Γιουνάιτεντ. 

Το Φεβρουάριο του 2010 υπέγραψε τριετές συμβόλαιο στην αυστραλιανή Μπρίσμπεϊν Ρόαρ. Το 2011 μετακόμισε στο Βλαντικαφκάζ της Ρωσίας για λογαριασμό της τοπικής Αλάνια. Τον Ιούνιο του 2012 υπέγραψε συμβόλαιο ενός χρόνου με τον Παναθηναϊκό, ως δανεικός από τη ρωσική Αλάνια Βλαντικαφκάζ.

Στην εθνική ομάδα
-----------------

Ο Μπαρμπαρούσης ήταν αρχηγός της Εθνικής Κ-17 (εφήβων) της Ν. Ζηλανδίας στο Παγκόσμιο Κύπελλο 2007 και πέτυχε ένα χατ-τρικ στους προκριματικούς. Έπαιξε σε 19 ματς πετυχαίνοντας συνολικά 16 γκολ.

Το 2008 κλήθηκε στην Εθνική Κ-20 (νέων), με την οποία έπαιξε σε 3 ματς του αντιστοίχου πρωταθλήματος Ωκεανίας πετυχαίνοντας 2 γκολ. Το ίδιο έτος κλήθηκε στην ολυμπιακή ομάδα (Κ-23), με την οποία έπαιξε στο προολυμπιακό τουρνουά και τη βοήθησε να προκριθεί στην Ολυμπιάδα 2008 πετυχαίνοντας 4 γκολ σε 5 αγώνες. Όμως, δεν κλήθηκε στην ομάδα που έλαβε μέρος στους αγώνες στο Πεκίνο. 

Το 2008 αγωνίστηκε για πρώτη φορά στην εθνική ανδρών. Συμπεριλήφθηκε στην 30άδα της ομάδας που προετοιμάστηκε να λάβει μέρος στο Παγκόσμιο Κύπελλο Ποδοσφαίρου 2010 αλλά δεν εντάχθηκε στην τελική 23άδα που πήγε στη Νότια Αφρική.

Καριέρα
-------

Ενημέρωση: 25.02.2015

| Χρονιές | Σύλλογος | Συμμετοχές | Γκολ |
| --- | --- | --- | --- |
| νέος |  Μίραμαρ Ρέιντζερς |  |  |
| 2001-2004 (νέος) |  Γουέλινγκτον Ολύμπικ |  |  |
| 2004-2006 (νέος) |  Τιμ Γουέλινγκτον |  |  |
| 2006-2007 |  Τιμ Γουέλινγκτον |  |  |
| 2007-2010 |  Γουέλινγκτον Φοίνιξ | 21 | 2 |
| 2008 |  Μακάρθουρ Ραμς (δανεικός) | 4 | 1 |
| 2010-2011 |  Μπρισμπέιν Ρόαρ | 33 | 12 |
| 2011-2012 |  Αλάνια Βλαντίκαφκαζ | 13 | 2 |
| 2012-2013 |  Παναθηναϊκός (δανεικός) | 11 | 0 |
| 2013- |  Μέλμπουρν Βίκτορι | 38 | 7 |
| Χρονιές | Εθνικές ομάδες | Συμμετοχές | Γκολ |
| 2006-2007 | Νέα Ζηλανδία Νέα Ζηλανδία  **Εφήβων (Κ-17)** | 19 | 16 |
| 2008 | Νέα Ζηλανδία Νέα Ζηλανδία  **Νέων (Κ-20)** | 3 | 2 |
| 2008 | Νέα Ζηλανδία Νέα Ζηλανδία  **ολυμπιακή ομάδα (Κ-23)** | 5 | 4 |
| 2008- | Νέα Ζηλανδία Νέα Ζηλανδία  **Ανδρών** | 24 | 2 |

Παραπομπές
----------

1. ↑  (πολλαπλές γλώσσες) *Transfermarkt*. 50200. Ανακτήθηκε στις 9  Οκτωβρίου 2017.
2. ↑  «Ανακοινώθηκε ο Μπαρμπαρούσης». Αρχειοθετήθηκε από το πρωτότυπο στις 2 Ιουλίου 2012. Ανακτήθηκε στις 12 Οκτωβρίου 2019.

Εξωτερικοί σύνδεσμοι
--------------------

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

* Το προφίλ της Wellington Phoenix
* Αναφορά από τον sportfm
* Δανεικός στον Παναθηναϊκό